open-index/open-wikipedia-markdown huggingface dataset:
Dahl (perekonnanimi)

**Dahl** (või **Dahle**) on germaani päritolu perekonnanimi. *Dahl* tähendab põhjagermaani keeltes orgu (*tal* saksa keeles, *dale* Põhja-Inglismaa inglise keeles) ning on levinud perekonnanimi Saksamaal, Norras, Taanis, Rootsis ja Fääri saartel. Eestis oli 1. jaanuaril 2021 Dahl perekonnanimeks 17 inimesel. 

Tõenäoliselt on nimi pärit keskaegsest Vestfaalist. Saksamaal on ligi 11 koha nimi Dahl. Hollandi vanima linna Nijmegeni eeslinna nimi on Heyerdaal, milles "daal" tähendab samuti orgu. Nimest on mitmeid variante, kuna tihti lisati sellele järelliide, et täpsustada nime kandja päritolu või ametit. Dahli ees on kasutatud ka eesliidet (nt Heyerdahl).

Eestis on perekonnanime Dahl eesti talupoegadele pandud Loopre mõisavallas Pilistvere kihelkonnas Viljandimaal, Tapa mõisavallas Ambla kihelkonnas Järvamaal ja Laius-Tähkvere mõisavallas Laiuse kihelkonnas Tartumaal. Nimede eestistamisel määrati Dahli-nimelistele isikutele uueks perekonnanimeks Taal.

## Nime kandjad
* Bente Dahl, taani poliitik
* Joachim Heinrich Dahl, eesti vaimulik
* Johan Christian Dahl, norra kunstnik
* John Kristian Dahl, norra murdmaasuusataja
* Jon Dahl Tomasson, taani jalgpallur
* Niels Fredrik Dahl, norra luuletaja
* Ole-Johan Dahl, norra informaatik
* Roald Dahl, norra kirjanik
* Sophie Dahl, inglise kirjanik
* Vladimir Dal, vene leksikograaf

## Vaata ka
* Dahlin
* Dahlen (perekonnanimi)
* Dolly Sods
* Dale (perekonnanimi)

## Viited
Presidentaalne Vabariik

**Presidentaalne Vabariik** (hispaania keeles *República Presidencial*) oli ajajärk Tšiili ajaloos, mis algas 18. septembril 1925, kui Arturo Alessandri Palma valitsusajal võeti vastu 1925. aasta Tšiili põhiseadus. Presidentaalse Vabariigi periood lõppes, kui 11. septembril 1973 kukutati Rahva Ühtsuse ja president Salvador Allende valitsus. Tšiili majandusajaloos peetakse perioodi "sissepoole arengu" ajaks (*desarrollo hacia adentro*).

## Vaata ka
* Tšiili presidentide ajajoon
Soome sametkõrges

**Soome sametkõrges** (*Flammulina finlandica*) on šampinjonilaadsete seltsi sametkõrgese perekonda kuuluv seeneliik. 

## Kirjeldus
Kübar on kollakas kuni oranžikaspruun, kuni 8 cm läbimõõduga, paksult limane. Valkjad eoslehed on nõgusalt jalale kinnitunud. Jalg on sametjas, ülalt kollane, alt pruunikas kuni must, kuni 7 cm pikk.

Kasvab oktoobrist veebruarini põõsjalt kändudel ja elavatel puudel, eriti pajudel. Eestis laialt levinud, paiguti massiliselt.

Soome sametkõrges on värskelt söödav.

## Välislingid
*
Tšiili sõjaväediktatuur

**Tšiili sõjaväediktatuur** oli paremäärmuslik autoritaarne sõjaväediktatuur, mis oli Tšiilis võimul 17 aastat (11. september 1973 – 11. märts 1990). Režiim kehtestati, kui 11. septembril 1973 kukutati Ameerika Ühendriikide abil demokraatlikult valitud president Salvador Allende sotsialistlik valitsus. Pärast riigipööret astus ametisse kindral Augusto Pinocheti hunta. 

Tšiili sõjavägi õigustas enda riigipööret Allende valitsusajal toimunud majanduskriisi lahendamisega. Diktatuur pidas enda võimuletulekut võimaluseks "rahvuslikule rekonstruktsioonile". Riigipöördele aitasid kaasa mitmed tegurid, nagu konservatiivsed jõud, teatud erakonnad, ametiühingute protestid ja muud siseriiklikud pinged, aga ka rahvusvahelised asjaolud. Kuigi alguses usuti laialdaselt, et riigipöörde taga oli CIA, oli hiljem avaldatud toimikute ning mitmete agentide ütluste andmetel Ameerika Ühendriikide valitsuse roll arvatust väiksem.

Režiimi iseloomustas erakondade tegevuse mahasurumine ning Tšiili ajaloos enneolematu dissidentide tagakiusamine. Kokku hukkus või jäi valitsuse käe läbi kadunuks üle 3000 inimese, kümneid tuhandeid vange piinati ning ligi 200 000 tšiillast oli sunnitud riigist lahkuma. Diktatuuri mõju Tšiili poliitilisele ja majanduselule on tunda tänapäevani. Kaks aastat pärast võimuletulekut kehtestati neoliberaalsed reformid, mis vastandusid Allende vasakpoolsele poliitikale. Majanduspoliitikat nõustasid Ameerika Ühendriikides õppinud majandusteadlaste ühing Chicago Boys. Aastal 1980 korraldas sõjaväevalitsus võltsitud põhiseadusreferendumi, millega asendati 1925. aasta põhiseadus uue põhiseadusega. Uue põhiseaduse tulemusel jõuti lõpuks 1988. aasta rahvahääletuseni.

Rahvahääletusel hääletas 55% osalenutest Augusto Pinocheti ametiaja 8-aastase pikendamise vastu. Selle tulemusel toimusid aasta hiljem demokraatlikud üldvalimised. Sõjaväediktatuur lõppes 1990. aastal, kui ametisse astus Kristlik-Demokraatliku Partei kandidaat Patricio Aylwin. Sõjavägi naasis tsiviilkontrolli alla alles paar aastat hiljem.

## Viited

## Välislingid
*Literature and Torture in Pinochet's Chile
*Criminals of the military dictatorship: Augusto Pinochet
Minarhism

**Minarhism** on poliitiline ideoloogia, mis on välja kasvanud liberalismist ja propageerib minimaalse riigi ideed. Nad vastustavad etatismi (ingl. *Statism*), s.t ametnike eesthooldust ja võimutäiuse kasvu ning püüavad leida kompromissi anarhismi ja sotsiaalse-, bürokraatliku riigi vahel.

Riiki koos sellele omaste institutsioonidega peetakse vajalikuks, kuid tema legitiimsus peab olema rangelt piiritletud, s.t tegemist on nn „öövahi riigiga“.  Riiklike institutsioonide sunnivõimu rakendamine on põhjendatud vaid siis, kui see on seotud suveräänse riigi territooriumi kaitsmisega, avaliku korra säilitamise ja õigluse kehtestamisega eraomandi kaitsmisel ja tehingute lõpuni viimisel. Valitsusel ei ole siiski õigust sekkuda isikute vahelistesse tehingutesse ning riigivõimul piiramatut jõumonopoli. 

## Arengulugu
**[[Samuel Edward Konkin III]]** (1947–2004), ameerika libertaarne filosoof, agorist, tõi minarhismi mõiste kasutusele 1971. aastal, kui ta kirjeldas libertaare, kes kaitsesid piiratud õigustega riigi olemasolu vajadust. Ta tuletas selle mõiste: min(imal) + -arcy (government) + -ism(system) ehk minimaalse valitsusvõimuga süsteem. 

**[[Robert Nozick]]** (1938–2002), ameerika filosoof esitas minimaalse riigi kontseptsiooni teoses „Anarchy, State and Utopia“, rõhutades, et „öövahi riik“ loob raamistiku, mis austab inimõigusi.

## Mõtteavaldusi
Ameerika vabamõtleja ja poliitik **[[Benjamin Franklin]]** (1706–1790) väitis: "Need, kes võivad loobuda olulisest vabadusest, et saada veidi ajutist turvalisust, ei vääri vabadust ega turvalisust".

Prantsuse liberaale majandusteadlane **[[Frédéric Bastiat]]** (1801–1850) ütles, et: "Me saame riigilt oodata ainult kahte asja: vabadust ja turvalisust ning peame mõistma, et me ei saa nende mõlema kaotamise ohus taotleda kolmandat".

Ameerika filosoof Ayn Rand (1905–1982) propageeris minarhistlikke ideid „Objektivismi“ nime all. Ta väitis, et: *Seadusandlik kogu peab andma täitevvõimu teostavale valitsusele volituse kaitsta inimesi kurjategijate ja omakohtu eest ning kaitsma territooriumi väljastpoolt tulevate sissetungide. Nende ülesannete täitmiseks, peab kogu looma adekvaatne tulubaas maksukohustuse läbi. Lisaks tuleb luua kohtu-institutsioon, mis mõistaks isikute vahel puhkenud konfliktides õigust kehtestatud seadustest lähtudes. Valitsusel ei või olla muid õigusi, peale nende, talle delegeeritud õiguste ning ta peab tegutsema erapooletult.*  

Riigi tegevuse kirjeldamisel kasutavad minarhistid sõnu järgmises tähenduses: 

Võim (Max Weber) – riigil on seadusliku vägivalla monopol, kuid see peab piirduma suveräänse riigi territooriumi kaitsmise, korra säilitamise ja õigluse kehtestamisega eraomandi kaitsmisel ja tehingute lõpuni viimisel. 

Vastutustundetus (Frédéric Bastiat) – "Riik on suur illusioon, mida ära kasutades püüab igaüks elada teiste kulul". 

Ohutunnetus (Friedrich August von Hayek) riikliku organisatsiooni hoolekanne ja sellest tulenev võimu kasv piirab üksikisiku isikuvabadusi ning viib meid paratamatult ebatõhusa ja majandustegevust halvava heaoluriigini. 

## Viited
Vladimir Dubrovski

**Vladimir Dubrovski** (20. mai 1937 Leningrad – 1. november 2021) oli Eesti jalgpallur ja treener.

Vladimir Dubrovski sündis 20. mail 1937 Leningradis. 

1956. aastal kolis ta perega Tallinna, kus algas tema jalgpalliteekond. Mängijana liitus toona 21-aastane Vladimir Dubrovski Leningradi Balti Laevastikust Tallinna sõsarklubiga ja lõpetas 1958. aastal Eesti NSV meistrivõistlused hõbemedaliga. Aasta hiljem saavutas ta Ülemiste Kaleviga "kuldse duubli", võites nii koduse meistri- kui ka karikasarja. 

1960. aastal kutsuti Dubrovski Tallinna Kalevi ridadesse, kellega alustati mängimist NSV Liidu kõrgliigas. Dubrovski oli Kalevi kaitseliini tugisammas, mängides kaasa pea kõigis kõrgliiga mängudes. Muuhulgas pidi Dubrovski 1961. aastal paremkaitsjana pidurdama eestlasest Euroopa meistri ja olümpiavõitja Igor Netto rünnakuid, kes mängis Moskva Spartaki ridades.

Dubrovski oskused ei jäänud suures liitriigis märkamata ja pärast Kalevi esiliigasse langemist pallis ta neli aastat Kalinini Volga ridades. Eestisse naasnult mängis Dubrovski veel mitu aastat kohalikes meeskondades Jõhvi Kaevur ja Tallinna Tekstiil ning töötas treenerina nii Jõhvis kui ka Tallinnas. 

1975. aastal aitas Dubrovski Kopli Dünamo meeskonna Eesti NSV meistrivõistlustel võita hõbemedali ning Dünamo jõudis samal aastal ka karikasarja finaali, kus kaotati lisaajal Narva Baltikale.
Etioopia kodusõda

**Etioopia kodusõda** oli kodusõda tänapäeva Etioopia ja Eritrea aladel aastatel 1974–1991. Selles võitlesid Etioopia ja Eritrea valitsusvastased mässulised sõjaväehunta kommunistliku valitsuse vastu.

Ajutine Sõjaväe Haldusnõukogu Derg kukutas 12. septembril 1974 keiser Haile Selassie I ning lõpetas Etioopia Keisririigi ajajärgu. Vastu võeti marksistlik-leninistlik riigikorraldus, mida juhtisid sõjaväehunta ja ajutine valitsus. Kohe tõusid uue, Nõukogude Liidu toel võimule tulnud valitsuse vastu üles mitmed rühmitused, kelle maailmavaated varieerusid kommunismist antikommunismini. Üldiselt kuulusid igasse mässurühmitusse ühe kindla rahva esindajad. Lisaks jätkus valitsuse vastu Eritrea provintsis juba üle kümne aasta väldanud Eritrea vabadussõda. Derg kasutas mässuliste mahasurumiseks toorest jõudu ning algatas ''qey shibir''<nowiki/>'i kampaania (tuntud kui Etioopia punane terror). 1980. aastate keskpaigaks rususid rahvast näljahäda, majanduskriis ning muud Dergi poliitika tulemid ja mässuliste toetus jõudis haripunkti. Derg läks ametlikult laiali 1987. aastal ning sellele järgnes katse võimu säilitada, kui Etioopia Töölispartei (ETP) juhtimisel rajati Etioopia Rahvademokraatlik Vabariik (ERV). 1980. aastate teisel poolel hakkas Nõukogude Liidu toetus režiimile lõppema ning mässulised vallutasid aina suuremaid alasid. Mais 1991 sai ERV Eritreas lõplikult lüüa ning president Mengistu Haile Mariam põgenes riigist. Etioopia kodusõda lõppes 4. juunil 1991, kui vasakpoolsete mässuliste Etioopia Rahvarevolutsiooniline Demokraatlik Rinne (ERRDR) tungis pealinna Addis Abebasse. ERRDR lõpetas tegevuse ning selle asemel hakkas uut Etioopia ajutist valitsust juhtima Tigray Rahvavabastusrinne.

Sõja tõttu hukkus vähemalt 1,4 miljonit inimest, kellest 1 miljon suri nälga.

## Vaata ka
* Neftenya
* Punane terror (Etioopia)
* Teine Afari mäss

## Viited

## Välislingid
* Etioopia kodusõda
Hugo Mitt (disainer)

**Hugo Mitt** (sündinud 22. aprill 1957) on eesti disainer ja sisearhitekt.

1982. aastal lõpetas Eesti Riikliku Kunstiinstituudi Tööstuskunsti erialal. On Eesti Disainerite Liidu liige.

## Viited
Derg

**Derg** (amhara keeles ደርግ, otsetõlkes *nõukogu*; ka **Dergue**, ametlikult **Ajutine Sõjaväe Haldusnõukogu**, algselt **Relvajõudude, Politsei ja Territoriaalarmee Koordineerimisnõukogu**) oli tänapäeva Etioopia ja Eritrea aladel aastatel 1974–1987 võimul olnud sõjaväehunta. Aastatel 1987–1991 oli hunta endiselt võimul, kuid vormiliselt tsiviilkujul.

Dergi asutasid 1974. aasta juunis Etioopia sõjaväe ja politsei ohvitserid, selle esimeseks esimeheks sai Mengistu Haile Mariam. Septembris 1974 kukutas Derg pärast mitu päeva kestnud rahvameeleavaldusi Etioopia Keisririigi viimase keisri Haile Selassie I valitsuse ning kolm päeva hiljem nimetati ennast Ajutiseks Sõjaväe Haldusnõukoguks. Järgmise aasta märtsis lõpetas Derg Etioopia monarhia ning kehtestas üheparteisüsteemi. Eesmärkideks võeti feodalismi kaotamine, kirjaoskuse suurendamine, varade riigistamine ja maade ümberjagamine, sealhulgas Etioopia mägismaa elanike ümberasustamine. 1977. aastal laskis Derg käiku punane terrori, mille käigus kõrvaldati teisitimõtlejaid, vangistati ja hukati kümneid tuhandeid inimesi.

1980. aastate keskpaigaks vaevasid riiki mitmed probleemid, nagu põud, majandusraskused ja sõltuvus välisabist. Riik ei olnud veel Ogadeni sõjast toibunud ning 1983–1985 oli Etioopias näljahäda. Dergi enda andmetel hukkus režiimi ajal Etioopias üle miljoni inimese. Valitsuse vastu olid pead tõstnud aina populaarsust koguvad mässulised nii Etioopia kodusõjas kui Eritrea vabadussõjas. Mengistu saatis Dergi laiali aastal 1987 ning rajas Etioopia Töölispartei juhtimisel Etioopia Rahvademokraatliku Vabariigi, mille valitsuses olid ka tsiviilisikud, kuid vähemuses.

## Vaata ka
* Etioopia ajalugu
* Etioopia asepresident

## Viited

## Välislingid
*ETHIOPIA – A Country Study *(at the [[Library of Congress]])*
*The Ethiopian Revolution, The Dergue, Civil War and Famine, Ethiopian Treasures
* "Mengistu found guilty of genocide", BBC News
*The Economic Policies of Socialist Ethiopia
Eha Vain

**Eha Vain** (14. mai 1954 – 26. august 2021) oli eesti kultuuritegelane ja tõlkija. 

Ta korraldas kümneid kirjandusüritusi ja loovusfoorumeid, Põhjamaade luulefestivali. Ta tõlkis kirjandust rootsi, norra ja taani keelest ning koostas mitu luulekogumikku.

Suur osa Vainu elust oli seotud Põhjamaadega. 1991. aasta kevadest töötas Vain Põhjamaade Ministrite Nõukogu Eesti esinduses ning arendas Põhjamaade kultuurikoostööd Eestis kuni pensionile jäämiseni 2020. aasta sügisel. Tänu temale leidsid Eesti loomeinimesed uusi kontakte ning alguse said uued ühistegevused – kultuurisillad ja -sillakesed. 

Eha Vainu eestvedamisel sündisid mitmed hiljem traditsiooniks saanud Põhjamaade kultuuri ja väärtusi tutvustavad üritused. Neist üks väljapaistvamaid oli 1990. aastatel ja 2000. aastate alguses Vainu juhtimisel toimunud Põhjamaade luulefestival, kus osales kümneid Eesti ja Põhjamaade nimekaid luuletajaid ja tõlkijaid ning millest on nüüdseks välja kasvanud kirjandusfestival HeadRead. Vainu korraldatud Põhjamaade filmifestivalist on aga võrsunud maailma tippude hulka kuuluv Pimedate Ööde Filmifestival.

Lisaks kultuurikorraldustööle tutvustas Vain tõlkija ja kirjastajana ka ise Eesti lugejatele arvukalt Põhjamaade autorite loomingut. Tõlkijana eestindas ta eeskätt Skandinaavia autorite – näiteks Jon Fosse, Märta Tikkaneni, Lars Saabye Christenseni jt – ilukirjanduslikku loomingut. Kirjastuse NyNorden algataja ja eestvedajana tegutses Eha Vain ka vastupidisel suunal, avaldades eesti luuletajate loomingut, peamiselt soome keeles.

## Tunnustus
* 2013 – Norra Kuningriigi teenetemärk (Den Kongelige Norske Fortjenstorden - Ridder av 1. klasse, suurte teenete eest Eesti ja Norra kultuurisidemete arendamisel)
* 2019 – Tallinna raemedal (suurte teenete eest Tallinna ja Põhjamaade kultuurisidemete elavdamisel)
Musa Barrow

**Musa Barrow** (sündinud 14. novembril 1998 Banjulis) on Gambia jalgpallur, kes mängib ründajana Itaalia kõrgliiga klubis Bologna ja Gambia jalgpallikoondises.

2016. aastal liitus ta Itaalia klubiga Atalanta. Atalanta põhimeeskonnas debüteeris ta 2018. aasta jaanuaris Itaalia karikavõistluste mängus Juventuse vastu. Itaalia kõrgliigas debüteeris ta sama aasta 10. veebruaril mängus Crotone vastu. Esimese värava lõi ta Itaalia kõrgliigas 18. aprillil 2018 mängus Benevento vastu.

2020. aasta jaanuaris suundus Barrow Atalantast laenule Bolognasse. Hooaja 2019–20 teisel poolel lõi ta Itaalia kõrgliigas üheksa väravat. 2021. aasta juulis otsis Bologna Barrow' mängijaõigused.

Gambia jalgpallikoondises debüteeris Barrow 2018. aastal. Koondisekarjääri esimese värava lõi ta 12. juunil 2019 sõprusmängus Maroko vastu. Ta kuulub Gambia koondisse 2022. aasta Aafrika rahvaste karikavõistlustel.

## Viited
Pavel Blažek

**Pavel Blažek** (sündinud 8. aprillil 1969 Brnos) on Tšehhi jurist ja poliitik, ta on Kodanike Demokraatliku Partei liige. Ta oli 17. detsembrist 2021 kuni 10. juunini 2025 Tšehhi justiitsminister. Veel oli ta Tšehhi justiitsminister aastatel 2012–2013 (Petr Nečase valitsuses).

Ta sündis aastal 1969 Brnos. Ta lõpetas aastal 1992 Masaryki ülikooli õigusteaduskonna õigusteaduse magistrina. Aastal 1996 lõpetas ta samas haldus- ja maaõiguse doktorantuuri. Aastal 1992 läbis ta ka kuuenädalase praktika Hollandis Utrechti Ülikoolis, keskendudes Euroopa kultuurile, poliitikale ja õigusele.

Aastatel 1992–2002 töötas ta Brnos Masaryki ülikooli õigusteaduskonnas haldusõiguse osakonnas dotsendina.

3. juulist 2012 kuni 10. juulini 2013 oli ta Tšehhi justiitsminister (Petr Nečase valitsuses).

17. detsembrist 2021 kuni 10. juunini 2025 oli ta Tšehhi justiitsminister (Petr Fiala valitsuses)

## Isiklikku
Ta on abielus Alena Blažkovága, neil on kaks last.
Kupee nr 6

**"Kupee nr 6"** (soome keeles "Hytti nro 6") on Soome kirjaniku Rosa Liksomi 2011. aastal ilmunud romaan. See võitis samal aastal Finlandia auhinna.

Romaan kirjeldab soome üliõpilase rongireisi läbi Nõukogude Liidu Mongooliasse 1980. aastatel. Reisil jagab ta kupeed lihtsa 45-aastase vene mehega.

Eesti keeles ilmus romaan Kadri Jaanitsa tõlkes kirjastuses Koolibri 2013. aastal.

2021. aastal esilinastus romaani põhjal tehtud Juho Kuosmaneni mängufilm "Kupee nr 6", mis pälvis 2021. aasta Cannes'i filmifestivalil Grand Prix.
Jozef Síkela

**Jozef Síkela** (sündinud 17. juunil 1967 Rokycanys) on Tšehhi poliitik ja investeerimispankur. Ta oli alates 17. detsembrist 2021 kuni 7. oktoobrini 2024 Tšehhi tööstus- ja kaubandusminister Petr Fiala valitsuses. Alates 1. detsembrist 2024 on ta Euroopa Komisjoni rahvusvahelise partnerluse volinik von der Leyeni teises komisjonis.

## Haridus
Ta on lõpetanud Praha majandus- ja äriülikooli (*Vysoká škola ekonomická v Praze*).

## Poliitiline karjäär Tšehhis

### Tšehhi tööstus- ja kaubandusminister
Pärast Věslav Michaliku tagasiastumist 2021. aasta novembris esitas Linnapeade ja Sõltumatute (STAN) erakond Tšehhi tööstus- ja kaubandusministri kandidaadiks Jozef Síkela Petr Fiala (SPOLU ja PirSTANi koalitsioon) valitsuses. Tšehhi president Miloš Zeman nimetas ta sellele ametikohale 17. detsembril 2021 Lány lossis.

Jozef Síkela tööstus- ja kaubandusministriks oleku ajal võeti Tšehhis vastu taastuvate energiaallikate arendamist käsitlevad õigusaktid, mille eesmärk oli lihtsustada uute taastuvate energiaallikate lubade andmise protsessi ja võimaldada nende tõhusat kasutamist. Muu hulgas võeti vastu ühenduse energiaseadus, mis võimaldas jagada taastuvatest allikatest toodetud elektrienergia ülejääki ja pälvis 2024. aastal aasta äriõiguse auhinna. Ühenduse energiasüsteem käivitati 2024. aasta augustis. Tema ministriaeg nägi ette ka Tšehhi vabanemise sõltuvusest Venemaa gaasiimpordist, osaliselt omandades koostöös ČEZ Groupiga osaluse Madalmaades Eemshavenis asuvas LNG terminalis, millest Jozef Sikela teatas 2022. aasta juulis. 2023. aasta novembris teatas valitsus, et taas koostöös ČEZ Groupiga omandas Tšehhi osaluse Saksamaal Stades asuvas LNG terminalis. Jozef Síkela osales ka ise terminali ehituse pidulikul avamisel.

## Poliitiline karjäär Euroopa Liidus
Tšehhi Euroopa Liidu Nõukogu eesistumise ajal 2022. aastal juhatas Jozef Síkela välisasjade nõukogu, konkurentsivõime nõukogu (COMPET) ning transpordi, telekommunikatsiooni ja energeetika nõukogu ministrite kohtumisi. Viimane koordineeris Euroopa Liidu reageerimist Ukraina sõjast tingitud häiretele energiaturgudel. Jozef Síkelaga juhtimisel leppisid Euroopa Liidu liikmesriigid kohtumistel kokku põhimeetmetes, mis aitaksid energiaturgudel stabiliseerida.

### Euroopa Komisjoni volinik
2023. aasta juunis teatas Jozef Síkela päevalehele Právo antud intervjuus, et on huvitatud Euroopa Komisjoni voliniku ametikohast. Pärast 2024. aasta Euroopa Parlamendi valimisi nimetas Tšehhi valitsus Jozef Síkela Euroopa Komisjoni voliniku kandidaadiks von der Leyeni teises komisjonis. 17. septembril 2024 nimetas Ursula von der Leyen ta rahvusvahelise partnerluse voliniku kandidaadiks. Tema kuulamine Euroopa Parlamendis toimus 6. novembril 2024. Von der Leyeni teine komisjon astus ametisse 1. detsembril 2024.
Jana Černochová

**Jana Černochová** (sündinud 26. oktoobril 1973 Prahas) on Tšehhi poliitik, ta on Kodanike Demokraatliku Partei liige. Ta on 17. detsembrist 2021 Tšehhi kaitseminister.

Ta lõpetas 1992. aastal keskkooli. Seejärel töötas pangas. Hiljem õppis ta Metropolitní univerzita Prahas rahvusvahelisi suhteid.

## Isiklikku
Ta on lahutatud.
Termiline drossel

**Termiline [[Drossel (hüdrotehnika)|drossel]]** (ingl *thermal throttle*) on mõne arvutikomponendi jõudluse vähendamine komponendi temperatuuri madaldamiseks, et vältida ülekuumenemist.

### Termiline drossel kaitseb riistvara
Arvutikomponendid nagu protsessor ja videokaart toodavad töö kõrvalproduktina soojust. Mida kõrgemal taktsagedusel antud komponent töötab, seda kõrgem on ka soojusvõimsus. Juhul kui antud komponent ei ole piisavalt jahutatud, toimub turvalisuse huvides termiline drossel ehk komponendi taktsagedust madaldatakse lootuses säilitada komponendile sobilik temperatuur. Mittesobiliku temperatuuri korral võib kerkida voolupinge ja on oht, et joodetud ühendused kuumenevad lahtijoote temperatuurile (lahtijoote temperatuur sõltub materjalist). Kui komponendi temperatuuri kontrolli alla ei saada, siis viimase valikuna lülitub arvuti iseseisvalt välja.  Aastal 2006 filmitud video’s “Intel vs AMD processor” on näha kuidas AMD Athlon 1400 ja AMD Palomino 1200 illustreerivad olukorda, kus termiline drossel ei ole korrektselt implementeeritud ning protsessorid kuumenevad üle.

### Dünaamiline sageduse muutmine
Tänapäeval eksisteerivad protsessorid, mis on võimelised saavutama oma baas taktsagedusest kõrgemat taktsagedust. Kõrgem taktsagedus toodab muidugi ka rohkem soojust ning seetõttu kasutatakse kehva jahutuse korral madalat baassagedust ja kõrget hetksagedust lühiajaliseks kiirenduseks. Näiteks sülearvuti protsessor töötab kõrge töökoormuse juures lühikese aja jooksul märkimisväärselt kiiremini oma baas taktsagedusest, ent temperatuuri kasvades langetab taktsagedus sõltuvalt hetke temperatuurist. Lisaks temperatuuri mõjutamisele mõjutab protsessori taktsagedus ka voolukulu, seetõttu sõltub sülearvuti aku kestus kasutaja tarbimisharjumusest ja vajadusest. 

### Kuidas vältida termilist drosselit?

* Arvuti puhastamine tolmust.

Suures koguses tolmu takistab õhuvoolu ning see omakorda soodustab komponentide kuumenemist, sest jahedat õhku ei tule enam piisavalt peale. Parim viis tolmust ja muust sodist vabanemiseks on õhusurve abil. 

* Paigaldada lisajahutust

Vajadusel paigaldada rohkem ventilaatoreid või asendada olemasolevad ventilaatorid paremate ja/või kiirema pöördekiirusega ventilaatorite vastu. Vesijahutus võib aidata juhul kui tegemist ei ole konstantse ja pikaajalise tööhõivega vaid lühikese ja/või muutlike töökoormustega, sest vee soojusmahtuvus on suurem. 

* Termopasta vahetus

Termopastat on mõistlik vahetada iga paari aasta jooksul. 

* Jahedam sissevõtuõhk

Suurtes andmekeskustes on tavaks jahutada sissetulev õhk kümne kraadini (10 ºC). See vähendab tõmbetugevuse vajadust, sest iga õhuosake saab endas mahutada rohkem soojust.

## Viited:
CVV

**CVV** (ehk ***Card Verification Value***), ka **CVC** (ehk ***Card Verification Code***) on maksekaartide turvakood. Seda kasutatakse kaardipettuste vastase mehhanismina tehingutes, milles kaupmees ise füüsilist kaarti ei näe ega töötle (ingl. "card not present" tüüpi maksed), eeskätt internetimaksetes. CVV on enamasti kolmekohaline arv, mis on kirjas ainult kaardi enda tagumisel küljel ning mida ei salvestata kaardi magnetribale. 

Turvamehhanismina on CVV eesmärk muuta varastatud kaardiandmete kasutamine raskemaks. Eeldatavasti ei saa ainult kaardi tagaküljele trükitud koodi varastada ei makseterminalide kaudu ega kaarditehinguid vahendavatest infosüsteemidest. Seetõttu peaks CVV lisamine makse andmetele tõendama, et kaarti kasutab selle reaalne omanik või siis vähemalt keegi, kelle käes kaarti makse teostamise hetkel reaalselt on ja kes näeb kaardi tagumist külge. 

Erinevad maksesüsteemid (VISA, Mastercard, American Express jne) kasutavad olemuselt sarnaseid, kuid veidi erineva nimega mehhanisme – CVV, CVV2, CVC, jne. 

## Välislingid
* CVV andmekaitse ja infoturbe leksikonis – https://akit.cyber.ee/term/1598
Tehnoloogilised revolutsioonid ja finantskapital

**"Tehnoloogilised revolutsioonid ja finantskapital: mullide ja kuldajastu dünaamika"** on Carlota Perezi akadeemiline raamat, mis püüab kirjeldada seost tehnoloogilise arengu ja finantsmullide vahel. Carlota Perezi kirjeldatud mudel näitab tehnoloogilise arengu korduvaid hüppeid viimase kolme sajandi jooksul selliste näidetega nagu: auru ja raudtee ajastu, terase ja elektri ajastu, masstootmise ja auto ajastu ning praegune info-/teadmusühiskond.

## Viis tehnoloogilist revolutsiooni
Raamat toob välja viis tööstusajaloos aset leidnud tehnoloogilist innovatsiooni.

## Finantstsüklid
Carlota Perez leiab, et need tehnoloogiliste revolutsioonide tsüklid on seotud finantstsüklitega. Iga tsükkel, mis võib kesta 50–60 aastat, koosneb järgmisest neljast faasist.

**Plahvatuse faas:** uute tehnoloogiate innovatsiooni rahastatakse intensiivselt. Ilmuvad uute revolutsiooniliste leiutiste rühmad. Rajatakse uusi tööstusi ja alustatakse uue infrastruktuuri ehitamist.

**Hulluse faas:** suurenenud spekuleerimine ja finantseerimine viib finantskapitali ja tootmiskapitali eraldumiseni. Kapitali investeeritakse rohkem finantsuuendustesse kui tehnoloogilistesse uuendustesse. Varamullid võivad inflatsiooni tekitada.

**Sünergiafaas:** kasvav ebavõrdsus ja poliitilised rahutused. Arusaamine vajadusest finantssektori poliitilise reguleerimise järele. Varamullid võivad lõhkeda. Seos finantskapitali ja tootmiskapitali vahel taastatakse.

**Küpsusfaas:** uue tehnoloogia turg hakkab küllastuma. Ühiskondlik struktuur ja infrastruktuur on uute tehnoloogiatega kohanenud. Investeerimisvõimalused vähenevad. Finantskapital liigub uutesse sektoritesse ja uutesse piirkondadesse, kus see võib panna aluse järgmisele suurele tõusule.

## Arvustused
Foreign Affairs kriitika: "See raamat on Schumpeteri stiilis laiaulatuslik "mõtteainet pakkuv tükk". See raamat käsitleb seost suurte tehnoloogiliste uuenduste ning finantsbuumi ja -krahhi vahel."

The Economist artikkel teeb kokkuvõtte Perezi tööst: "Oma raamatus "Tehnoloogilised revolutsioonid ja finantskapital" jälgib pr Perez tehnoloogilise innovatsiooni viit buumi ja languse tsüklit: tööstusrevolutsioon; aur ja raudtee; teras, elekter ja rasketehnika; nafta, autod ja masstootmine ning infotehnoloogia ja telekommunikatsioon."

## Viited
Amanda Lear

**Amanda Lear** (neiupõlvenimega Tapp; sündinud 18. juunil 1939. aastal Saigonis Prantsuse Indohiinas) on prantsuse laulja, laulukirjutaja, maalikunstnik, telesaatejuht, näitleja ja endine modell.

## Välislingid
Ryan Dzingel

**Ryan Michael Dzingel** (sündinud 9. märtsil 1992 Wheatonis, Illinoisi osariigis) on USA jäähokimängija, kes mängib NHL-i klubis Arizona Coyotes ründajana vasakäärel.

Aastatel 2009–2011 mängis ta United States Hockey League'i klubis Lincoln Stars ja 2011–2014 Ohio State University jäähokimeeskonnas.

2011. aastal valis Ottawa Senators ta NHL-i ''draft''is 204. valikuna. Hooajal 2013–14	debüteeris ta American Hockey League'is Ottawa Senatorsi noorteklubis Binghamton Senators. NHL-is tegi Dzingel debüüdi 22. detsembril 2015 mängus Florida Panthersi vastu. Esimese värava lõi ta liigas järgmise aasta 16. veebruaril mängus Buffalo Sabresi vastu. Hooajal 2017–18 lõi Dzingel NHL-is 23 väravat ning oli sel hooajal Matt Duchene'i kõrval Senatorsi suurim väravakütt. Hooajal 2018–19 oli Dzingel tegemas oma seni kõige resultatiivsemat hooaega NHL-is (57 mänguga 22+22), kuid 2019. aasta veebruaris kaubeldi ta Columbus Blue Jacketsi. Blue Jacketsis lõi ta 21 mänguga neli väravat ja andis kaheksa väravasöötu. Lisaks lõi ta ühe värava väljalangemismängudes.

2019. aasta juulis sõlmis Dzingel kaheaastase lepingu Carolina Hurricanesiga. 2021. aasta veebruaris kaubeldi ta Alex Galchenyuki ja Cédric Paquette'i vastu tagasi Senatorsi.

2021. aasta juulis sõlmis ta üheaastase lepingu Arizona Coyotesiga.

## Viited

## Välislingid
* Ryan Dzingel NHL.com lehel
* Ryan Dzingel hockeydb.com lehel
Ghislain Konan

**Ghislain N'Clomande Konan** (sündinud 27. detsembril 1995 Abidjanis) on Elevandiluuranniku jalgpallur, kes mängib vasakkaitsjana Saudi Araabia kõrgliigaklubis Al Nassr ja Elevandiluuranniku jalgpallikoondises.

Aastatel 2013–2016 mängis ta Elevandiluuranniku klubis ASEC Mimosas.

Aastatel 2016–2018 mängis ta Portugali kõrgliiga klubis Vitória Guimarães.

Aastatel 2018–2022 mängis ta Prantsusmaa kõrgliigaklubis Stade de Reimsi.

2022. aasta juulis sõlmis ta kolmeaastase lepingu.

Elevandiluuranniku jalgpallikoondis tegi Konan debüüdi 2017. aastal. Ta kuulus Elevandiluuranniku koondisse 2022. aasta Aafrika rahvaste karikavõistlustel.

## Viited
Jan Lipavský

**Jan Lipavský** (sündinud 2. juulil 1985 Prahas) on Tšehhi poliitik, ta on Tšehhi piraadipartei liige. Ta oli 17. detsembrist 2021 kuni 15. detsembrini 2025 Tšehhi välisminister.

Ta lõpetas Prahas Karli Ülikooli sotsiaalteaduskonna bakalaureusekraadi rahvusvaheliste territoriaaluuringute alal. Õpingute ajal läbis ta Erasmuse õppeprogrammi raames kahe semestri pikkuse residentuuri Ühendkuningriigis Kenti Ülikoolis.

Ta oli aastatel 2015–2024 Tšehhi piraadipartei liige. Alates 2025. aastast kuulub ta erakonda Kodanike Demokraatlik Partei. 2017. aasta Tšehhi parlamendivalimistel valiti ta Tšehhi parlamendi liikmeks. Samuti ka 2021. aasta Tšehhi parlamendivalimistel.

## Isiklikku
Ta elab koos elukaaslasega Prahas, täpsemalt Praha 6 linnaosas. Nad kasvatavad tütart.
David McIntyre

**David John McIntyre** (sündinud 4. veebruaril 1987 Georginas Ontario provintsis) on Kanada jäähokimängija, kes mängib keskründajana Saksamaa kõrgliiga klubis Kölner Haie.

Aastatel 2006–2010 mängis ta Colgate'i Ülikooli jäähokimeeskonnas.

2006. aastal valis Dallas Stars ta NHL-i ''draft''is 138. valikuna. 2008. aastal kauples Stars McIntyre'i Anaheim Ducksi, kes omakorda vahendas ta 2009. aasta veebruaris New Jersey Devilsile. Hooajal 2009–10 debüteeris McIntyre American Hockey League'is (AHL) Devilsi noorteklubis Lowell Devils. Hooaja 2010–11 lõpus müüdi McIntyre'i mängijaõigused Minnesota Wildile. Aastatel 2011–2013 mängis McIntyre põhiliselt AHL-is Wildi noorteklubis Houston Aeros. NHL-is sai ta mänguaega ainult hooajal 2011–12, lõi seitsme mänguga ühe värava ja andis ühe väravasöödu. Hooajal 2013–14 mängis ta AHL-is Detroit Red Wingsi noorteklubis Grand Rapids Griffins.

2014. aasta juunis sõlmis ta lepingu Soome kõrgliiga klubiga SaiPa. Hooajal 2015–16 oli ta Soome kõrgliigas resultatiivsuselt teine mängija (16+40). Aastatel 2016–2019 mängis ta Šveitsi kõrgliiga klubis EV Zug. Hooajal 2016–17 jõudis ta Zugiga Šveitsi meistrivõistlustel finaali, kus kaotati SC Bernile mängudega 2:4. 11 väravaga oli McIntyre sel hooajal väljalangemismängude suurim väravakütt. Hooaja 2019–20 teises pooles mängis ta Šveitsi kõrgliigas HC Lugano meeskonnas. Hooajal 2020–21 mängis ta Austria kõrgliiga klubis Salzburgi EC Red Bull. Hooaja 2021–22 esimeses pooles mängis ta taas SaiPas. 2022. aasta jaanuaris liitus ta Kölner Haiega.

2017. ja 2018. aastal võitis ta Kanada võistkonnaga Spengleri karika.

## Viited

## Välislingid
* David McIntyre hockeydb.com lehel
Ibrahim Sangaré

**Ibrahim Sangaré** (sündinud 2. detsembril 1997 Koumassis) on Elevandiluuranniku jalgpallur, kes mängib kaitsva poolkaitsjana Inglise kõrgliiga klubis Nottingham Forest ja Elevandiluuranniku jalgpallikoondises.

Aastatel 2012–2016 kuulus ta Elevandiluuranniku klubisse AS Denguélé.

Aastatel 2016–2020 mängis ta Prantsusmaa klubis Toulouse.

2020. aasta septembris sõlmis ta viieaastase lepingu PSV Eindhoveniga.

Suvel 2023 liitus ta ligi 30 miljoni euro eest Nottingham Forestiga.

Elevandiluuranniku jalgpallikoondises debüteeris 18. oktoobril 2015 mängus Ghana vastu ja lõi selles mängus ka koondisekarjääri esimese värava. Ta on kuulunud Elevandiluuranniku  2019. ja 2022. aasta Aafrika rahvaste karikavõistlustel.

## Saavutused
;PSV Eindhoven
*Johan Cruijff Schaal: 2021, 2022, 2023
*KNVB beker: 2021–22, 2022–23

## Viited
Juhan Hallikmaa

**Juhan Hallikmaa** (20. märts 1943 Rakvere – 9. aprill 2017 Tapa) oli Eesti, Läti ja NSV Liidu laskesportlane ning Kaitseliidu malevapealik.

Ta lõpetas 1961. aastal Tapa 1. Keskkooli ja 1965. aastal lennutehnilise kooli Riias. 

Seoses ajateenistusega Nõukogude sõjaväes läks ta 1962. aastal Läti NSV-sse ning oli seal sõjaväeteenistuses kuni 1988. aastani (1983. aastal sai majoriks).

1991. aastast elas Tapal. Oli aastatel 1993–1994 Kaitseliidu Viru maleva pealik.

## Sportlasena
Treeninguid alustas koolipäevil 1956. aastal Artur Tarto ja Heino Reisbergi juhendamisel. 

Oli aastatel 1962–1986 kokku 28-kordne Läti NSV meister ja kuulus aastatel 1962–1987 Läti NSV koondisse. 

Kuulus aastatel 1972–1981 NSV Liidu koondisse. Tuli 1981. aastal meeskondlikult Euroopa meistriks vabapüssist püstiasendis laskmises, kogusummas (3 x 40 lasku) hõbehõbemedali ja põlvelt laskmises pronksmedali. 1975. aastal tuli individuaalselt NSV Liidu meistriks väikepüssist püstiasendis laskmises. Võitis rohkesti ka muid medaleid. 

## Tunnustus
*1975 NSV Liidu teeneline meistersportlane

## Viited

## Kirjandus
*"In memoriam Juhan Hallikmaa 20. märts 1943 – 09. aprill 2017". Viru malev, 13. aprill 2017

## Välislingid
*
*Haud Tapa kalmistul
Moscow Mule

**Moscow Mule** (inglise keelest *[[Moskva]] [[muul (loom)|muul]]*; ka **Vodka Buck**, *viina [[Buck (kokteil)|buck]]*) on kokteil, mis valmistatakse viinast, teravast ingveriõllest ja laimimahlast ning garneeritakse laimiviiluga.

Moscow Mule'i serveeritakse tavaliselt külmalt vaskkruusist, mis muutub joogist külmaks. Mõned terviseasjatundjad on soovitanud kokteili serveerimiseks mõeldud vaskanumate sisepinna katta nikli või roostevaba terasega, ehkki ei ole kindel, kui suur oht oleks Moscow Mule'i joojatel vasemürgistust saada.

## Vaata ka
* Highball

## Viited

## Välislingid
* Retsept
Banzai

**Banzai** on:
* Traditsiooniline jaapani hüüatus, tähendab "kümme tuhat aastat" pikka elu;

## Kultuur
### Muusika
* Banzai, Prantsuse diskoansambel (vt eurodisko);
* "Banzai", walesi ansambli Tigertailz 1991. aasta album;
* "Banzai", jaapani popartisti Kaela Kimura laul;
* Bonnie Banzai, rootsi punkansambli Asta Kask kitarrist ja laulja;
* "Banzai", hispaania räppari Gata Cattana album;

### Film ja televisioon
* "Banzaï", prantsuse 1983. aasta film;
* "Banzai", ameerika 1918. aasta film;
* "Banzai", itaalia 1997. aasta film;
* Banzai, tegelane G.I. Joe universumis;
* "Banzai, briti teleparoodia;
* Banzai, hüään 1997. aasta ameerika animafilmist "Lõvikuningas";

### Muud kasutused kultuurivaldkonnas
* *Banzai drop*, maadlusvõte;
* Banzai!, saksa mangaajakiri;
* Anime Banzai, animefestival Ameerika Ühendriikides Utah's;

## Perekonnanimi
* Ichirō Banzai, Jaapani kindral (1891–1945);
* Dr Buckaroo Banzai, väljamõeldud filmitegelane;

## Muud kasutused
* Banzai, linn Hiinas Fujianis;
* banzai-rünnak, meeleheitlik pealetung sõjas;
* Banzai kalju, Jaapani massienesetapukoht teise maailmasõja ajal Saipanis;
* banzai langevarjuhüpe, langevarjuhüpe, mille käigus langevarjur viskab langevarju lennukist välja ning püüab selle õhus kinni;
* Banzai Pipeline, surfikuurort Hawaiil.

## Vaata ka
* Bonsai (täpsustus)
Havanna sündroom

**Havanna sündroom** on teadmata põhjusega meditsiiniliste sümptomite kogum, mida kogevad peamiselt Ameerika Ühendriikide diplomaadid, valitsusametnikud ja sõjaväelased välismaal. Sümptomid ulatuvad valust ja kohinast kõrvades kuni kognitiivsete häireteni. Esimest korda teatasid neist 2016. aastal Ameerika Ühendriikide ja Kanada saatkonna töötajad Havannas. 2017. aastast alates on üha rohkem inimesi, sealhulgas luureametnike ja sõjaväelaste perekonnaliikmed, teatanud neist sümptomitest väljaspool Kuubat, näiteks Lõuna-Ameerikas, Hiinas, Euroopas ja Washingtonis.

Ameerika Ühendriikide välisministeerium on neid juhtumeid nimetanud "seletamatuteks terviseintsidentideks" (ingl. *unexplained health incidents*), Luure Keskagentuuri direktor William Burns aga rünnakuteks. Leitud on tõendeid selle kohta, et kannatavatel diplomaatidel on aju neuropildis olulisi erinevusi võrreldes tervete kontrollrühma liikmetega. Täheldatud erinevuste põhjust ei ole kindlaks tehtud. Kuigi sündroomi tekke osas puudub ekspertide üksmeel, jõudis riiklike teadus-, tehnika- ja meditsiiniakadeemiate ekspertkomisjon 2020. aasta detsembris järeldusele, et mikrolainete energia (suunatud pulseerivad raadiosagedused) näib olevat kõige usutavam mehhanism nende juhtumite selgitamiseks. Iga võimalik põhjus jääb siiski spekulatiivseks. Muude välja pakutud sümptomite võimalike põhjuste või soodustavate tegurite hulka kuuluvad ultraheli, pestitsiidid või massipsühhogeensed haigused.

Ameerika Ühendriikide luureteenistused ei ole Havanna sündroomi põhjuse osas üksmeelele ega ametlikule kindlaksmääramisele jõudnud, kuigi luure- ja valitsusametnikud on avaldanud ajakirjandusele kahtlust, et süüdi on Venemaa Föderatsiooni sõjaväeluure. Venemaa eitab oma seotust sündroomiga. 2022. aastal teatas Luure Keskagentuur, et pole leitud tõendeid, nagu oleks tervisekahjustuste põhjustajaks Venemaa või mõni muu välisriik.

Kahtlus, et Havanna sündroomi põhjuseks on mikrolainetega kiiritamine, sai kinnituse, kui 2024. aastal õnnestus CIA-l osta vene kriminaalvõrgust portatiivne ja kergesti peidetav mikrolainerelv. Peamised erinevused laiatarbe mikrolaineahjust on kiiratava kiire täpne suunatavus ning programselt juhitav kiire võimsus.  Just energia kiirgamine täpselt juhitud muutuva võimsusega ja sobiva sagedusega impulssidega mõjutab aju toimimist viisil, mida on täheldatud Havanna sündroomi korral. Venemaal on tehtud sellesuunalisi uuringuid kümmekond aastat ning kriminaalvõrgust hangitud relva komponendid ja tarkvara on vene päritolu. USA sõjaväebaasis on hangitud relva katsetatud rottidel ja lammastel juba umbes aasta kestel. Katseloomadel on täheldatud samasugust mõju kui Havanna sündroomi käes kannatanuil.

## Viited

## Vaata ka
*Moskva signaal
## Välislingid
*USA diplomaatide ja luurajate tervise rikkunud „haiguse“ taga paistab Vene luure. USA ei julge seda tunnistada, delfi.ee, 06.07.2025
Etioopia Rahvademokraatlik Vabariik

**Etioopia Rahvademokraatlik Vabariik** (**ERDV**; amhara keeles የኢትዮጵያ ሕዝባዊ ዲሞክራሲያዊ ሪፐብሊክ, *Ye-Ītyōṗṗyā Həzbāwī Dīmōkrāsīyāwī Rīpeblīk*) oli kommunistlik riik tänapäeva Etioopia Demokraatliku Liitvabariigi ja Eritrea Riigi aladel aastatel 1987–1991.

Marksistlik-leninistlik üheparteiline Etioopia RDV rajati veebruaris 1987, kui jõustus 1987. aasta Etioopia põhiseadus, mis oli kolm nädalat tagasi rahvahääletusel vastu võetud. Aastast 1974 ajutise valitsusena võimul olnud sõjaväehunta Derg tahtis riigi tsiviilvõimule üle viia ning 1984. aastal, pärast viit aastat ettevalmistusi, kuulutati välja sotsialistlik vabariik. Riiki hakkas juhtima samal aastal rajatud Etioopia Tööpartei (ETP), mille peasekretäriks sai Dergi esimees Mengistu Haile Mariam. Etioopia RDV väljakuulutamisega saadeti Derg *de jure* laiali, kuid see jäi *de facto* võimule kuni septembrini, kui uus valitsus pärast juunis korraldatud valimisi ametisse astus. Uues valitsuses olid peamiselt endised Dergi liikmed, Mengistu oli nii Etioopia president kui ka ETP peasekretär.

Etioopia RDV valitsus oli sarnaselt teiste kommunistlike riikidega jõustruktuuride abil *de facto* väga tsentraliseeritud. *De jure* oli riigi kõrgeim võimuorgan parlament Rahvusshengo. President oli nii riigi kui valitsuse juht ning tal olid laiad seadusandlikud ja täidesaatvad volitused. President oli Riiginõukogu, mis tegi istungjärkude vahelisel ajal Rahvusshengo tööd, esimees. *De facto* ei olnud parlamendil erilist võimu ning seadusandlus sündis ETP-s ning selle poliitbüroos. Kuna Mengistu oli nii riigi kui partei juht, oli ta sisuliselt diktaator. ETP Poliitbüroosse kuulusid peamiselt endised Dergi liikmed. *De jure* olid kõik isikuvabadused põhiseadusega tagatud, kuid *de facto* rikkus valitsus sisuliselt kõiki inimõigusi.

Dergi ajast pärandus Etioopia RDV-le palju probleeme, nagu riiki 1980. aastate esimesel poolel räsinud näljahäda, sõltuvus välisabist ja ülemaailmne kommunismi lagunemine. Nõukogude Liit lõpetas Etioopiale abi andmise 1990. aastal ning mässulised võtsid Etioopia kodusõja ja Eritrea vabadussõjas aina suurema osa riigist enda kontrolli alla. Mengistu põgenes riigist mais 1991, nädal pärast tema eksiiliminekut vallutas Etioopia Rahvarevolutsiooniline Demokraatlik Rinne Addis Abeba ning kuulutas välja Ajutise Valitsuse.

## Vaata ka
* 1987. aasta Etioopia põhiseadus
* 1987. aasta Etioopia üldvalimised

## Viited
Eritrea provints

**Eritrea provints** oli Etioopia provints riigi põhjaosas. Selle keskus oli Asmara. Aastal 1991 iseseisvus provints Eritrea riigina, sellele eelnes 30 aastat kestnud vabadussõda.

Provintsi esimene kindralkuberner oli Abiye Abebe (1962–1964) ja viimane Tesfaye Gebre Kidan (1989–1991).
Operatsioon Independencia

**Operatsioon Independencia** (hispaania keelest **operatsioon Iseseisvus**) oli Argentina sõjaväe operatsioon 1975. aastal Tucumáni provintsis Argentinas. Operatsiooni sihiks oli purustada provintsis mässama hakanud guevaristlik Rahva Revolutsiooniarmee. See oli räpase sõja kõige laiaulatuslikum operatsioon.

## Viited
Tungal (kirjastus)

**Tungal** oli (1993–2001) Tartus tegutsev kirjastus.

Eesti esimeste kooperatiivide seas registreeriti 1993. aastal Tartu rajooni täitevkomitees eestlaste vabadusvõitlust edendav kirjastuskooperatiiv "Tungal". Tungal oli ühemehe kirjastus, mille asutajaks oli Mart Arold.

Kirjastuse esimeseks raamatuks oli Hando Runneli isamaaluule, mis trükiti Heidemanni-nimelises trükikojas. Hiljem trükiti Ivar Kallioni karikatuurikogumikke ja publitsistikat kommunistidest ja nende poolt korda saadetud kuritegudest.

## Viited

## Välislingid
* Õhtuleht 14. juuli 2007 - "Härra Rüütel, mul on uued raamatud kommunistide kuritegudest. Lugege, mida nad, kuradid, tegid!"
Veebruar 2022

**Veebruar 2022**, kroonika.

2022. aasta veebruar algas teisipäeval ja lõppes 28 ööpäeva hiljem esmaspäeval.

## [[1. veebruar]]
* Guinea-Bissaus tehti riigipöördekatse.

## [[2. veebruar]]
*Pekingis algasid taliolümpiamängud, mis kestsid kuni 20. veebruarini.
*Kongo Arengu Kooperatiiv ründas Kongo Demokraatlikus Vabariigis Ituri provintsis asuvat põgenikelaagrit. Hukkus üle 60 tsiviilisiku.

## [[3. veebruar]]
* Nigeeria ranniku lähedal plahvatas naftatanker Trinity Spirit.
* Ameerika Ühendriikide erivägede haarangus hukkus Islamiriigi juht Abu Ibrahim al-Hashimi al-Qurashi.

## [[4. veebruar]]
*Pekingis toimus taliolümpiamängude avatseremoonia.
*Island teatas, et plaanib 2024. aastal lõpetada vaalapüügi, kuna nõudlus vaalaliha järele on langenud.

## [[6. veebruar]]
* Senegali jalgpallikoondis võitis 2022. aasta Aafrika rahvaste karikavõistlused jalgpallis.

## [[8. veebruar]]
* Regulatoorsete takistuste tõttu jäi ära ettevõtete Arm ja Nvidia plaanitud liitumine, mis oleks olnud suurim pooljuhte tootvate ettevõtete liitumine ajaloos. Briti ettevõtte Arm omanik SoftBank teatas plaanist viia Arm börsile.

## [[9. veebruar]]
* Suurbritannia tuumasünteesi rajatises Joint European Torus õnnestus viis sekundit kestnud katse jooksul toota 11 megavatti energiat.

## [[10. veebruar]]
* Arheoloogid teatasid inimese hamba leidmisest Prantsusmaa koopast Auvergne-Rhône-Alpes piirkonnast, mis dateeriti 54&nbsp;000 aastat vanaks. See tõestab, et *Homo sapiens* elas Lääne-Euroopas juba 10&nbsp;000 aastat varem, kui enne arvatud.

## [[11. veebruar]]
* Soome kirjutas alla lepingule, mille kohaselt ostab riik USA-st 64 Lockheed Martin F-35 Lightning II hävituslennukit.

## [[12. veebruar]]
* Inflatsiooni vähendamiseks teatas Türgi president Recep Tayyip Erdoğan, et 14. veebruarist vähendatakse teatud toidukaupadele käibemaksu 8% pealt 1% peale.

## [[13. veebruar]]
* Frank-Walter Steinmeier valiti teiseks ametiajaks Saksamaa presidendiks.

## [[14. veebruar]]
* Suurbritannia halduse alla kuuluvatel Chagose saartel heisati Mauritiuse lipp. Mauritiuse peaminister Pravind Jugnauth teatas, et on aeg, et Suurbritannia annaks saared üle Mauritiusele.

## [[17. veebruar]]
*Stanõtsja Luhanska lasteaia pommitamine

## [[20. veebruar]]
* Suur Etioopia Renessanssi Tamm alustas elektritootmist.

## [[24. veebruar]]
* Algas Venemaa täiemahuline sõjaline sissetung Ukrainasse.

## [[26. veebruar]]
*Tallinnas Vabaduse väljakul toimus meeleavaldus Ukraina toetuseks, kus osales politsei hinnangul kuni 30 000 inimest.

## [[28. veebruar]]
* Ukraina-Valgevene piiril toimus Ukraina ja Venemaa delegatsiooni läbirääkimiste esimene voor. See kestis ligikaudu 5 tundi.
* Ukraina president allkirjastas Ukraina ametliku taotluse Euroopa Liiduga liitumiseks.
*Harkivi kobarpommitamine 2022. aasta veebruaris

## Viited
Fēlikss Cielēns

**Fēlikss Cielēns** (7. veebruar 1888 Alderi – 10. juuli 1964 Stockholm) oli Läti jurist, poliitik, kirjanik ja ühiskonnategelane. Ta oli aastatel 1926–1928 Läti välisminister, samuti asutava kogu ja kõigi nelja sõjaeelse seimi liige. Ta oli Läti Sotsiaaldemokraatliku Töölispartei liige ja Läti Kesknõukogu 17. märtsi 1944 memorandumi autor.

Ta sündis 7. veebruaril 1888 Ādaži kihelkonna Alderi mõisas. Ta lõpetas Riia Aleksandri Poeglaste Gümnaasiumi. Aastatel 1906–1910 õppis ta Peterburi ülikooli õigusteaduskonnas ja seejärel mitu semestrit Pariisis Sorbonne'i ülikoolis.

1903. aastal asus ta tööle sotsiaaldemokraatide põrandaalustes seltsides. 1904. aastal ühines ta Läti Sotsiaaldemokraatliku Töölisparteiga. Ta oli üks 1905. aasta revolutsiooni osalisi, pidas kõnesid, oli üks organiseerijaid. Võttis osa mitmest lahingust. 1906. aastal mõisteti ta tagaselja surma. Sama aasta jaanuaris arreteeriti Marģers Skujenieks ja Voldemārs Salnais. Vabastati kautsjoni eest. Ta oli propagandist Riia ja Peterburi sotsiaaldemokraatlikes organisatsioonides. Ta läks 1910. aastal Lääne-Euroopasse ning elas lühikest aega Brüsselis, Bernis, Pariisis ja mujal. Varjunimede (F. Cinis, Cis F. Cns jt) all ilmus tema rahvusvahelise poliitika teemalisi artikleid ajalehtedes Arodnieks, Jaunā Dienas Lapa, Jaunais Vārds, Domas jne.

1917. aasta sügisel naasis emigratsioonist ja elas Petrogradis. 1918. aastal siirdus ta Siberisse, kus Läti Siberi ja Uurali Rahvusnõukogu saatis ta Pariisi, et osaleda Läti delegatsioonis Pariisi rahukonverentsil. Tuli tagasi augustis 1919. Ta on mõnda aega töötanud välisministeeriumis nõunikuna. Läti Sotsiaaldemokraatlik Töölispartei delegeeris Cielēnsi tööle Rahvanõukogusse – Läti Vabariigi Ajutisse Parlamenti.

Valiti 1920. aastal Asutavasse Kogusse. Töötanud välis-, õigus- ja põhiseaduskomisjonis. 1922. aastal valiti ta 1. seimi, kus ta töötas välisasjade, õigus-, avaliku õiguse ja avaliku halduse komisjonis. Valiti 1925. aastal 2. Seimi, töötas hariduse, organisatsiooni ning avaliku õiguse ja avaliku halduse komisjonis. Valiti 1928. aastal 3. Seimi, kuulus välisasjade, valimiste keskkomisjoni, õigus- ning avaliku õiguse ja avaliku halduse komisjonidesse. Valiti 1931. aastal 4. Seimi, kuulus välisasjade, keskvalimis-, õigus-, mandaat-, avaliku õiguse ja karistusõiguse komisjonidesse.

1923. aastal oli ta välisminister  Jānis Pauļuksi valitsuses. 1926. aastal sai temast Margers Skujenieksi valitsuse välisminister.

Aastatel 1933–1934 oli ta Läti saadik Prantsusmaal. Pärast 1934. aasta Läti riigipööret, kui Fēlikss Cielēns viibis Pariisis, võttis Kārlis Ulmanis talt Läti kodakondsuse. Selle tulemusena sunniti Cielēns ja tema perekond Prantsusmaale pagendusse. Teise maailmasõja ajal naasis Cielēns koos perega Lätti. Saksa okupatsiooni ajal osales ta Läti Kesknõukogu, rahvusliku vastupanuliikumise keskuse tegevuses. 1944. aasta mais läks ta pagulusse Rootsi.

Ta suri 10. juulil 1964 Stockholmis. 2001. aastal maeti Cielēns koos abikaasaga ümber Rainise kalmistule.